《朱在明阻冻返棹暂泊都门辄诗往讯》
明代·黎民表

十丈滹沱雪，凝寒转不禁。遥怜回客棹，犹似恋朋簪。

高枕悬归梦，层城隔醉吟。谁知倦游者，一倍故人心。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。